钦定古今图书集成/明伦汇编/宫闱典/第073卷 > 《请建储》范镇
## 钦定古今图书集成/明伦汇编/宫闱典/第073卷 > 《请建储》范镇

伏惟谏官者，为宗庙社稷计也。谏官而不以宗庙社
稷计事陛下者，爱死而尸利之人也，臣不为也。臣不
为爱死尸利而以宗庙社稷之计献者，知谏官之任
也，不敢负陛下也。惟陛下裁之。臣使契丹还，过河北，
人籍籍纷纷，皆谓陛下方不豫，时有言曰：“我不能管
天下事也。”又呼大臣而戒之曰：“且看太祖、太宗面。”道
路传闻不审信。然则有得有失，其失谓何？陛下忧劳
万机，有风露晦明之感，才一不豫，而遽言不能管天
下事，此臣所谓陛下之言为失也。其得谓何？方陛下
不豫时，中外皇皇，莫知所为，而陛下方以祖宗后裔
为念，是宗庙社稷之计，虑至深且明也，臣所谓陛下
之言为得也。今陛下既已平复，御殿“听政，是向之失
者以为得也，愿推所谓得者而终行之。行之之术，非
明则不审，非果则不决，惟审与决而宗庙社稷之计
定矣。方今祖宗后裔，蕃衍盛大，信厚笃实。伏惟陛下
拔其尤者，优其礼数，试之以政，或置之左右，与图天
下之事，以系天下人心。异时诞育皇嗣，复遣还邸，则
景德中故事是也。”初，周王既薨，真宗皇帝取宗室子
养之宫中者，天下之大虑也。太祖皇帝舍其子而立
太宗皇帝者，天下之大公也，宗庙社稷之至计也。唐
自昭肃后，君臣之间讳言储副事者，暗君之为也。伏
惟陛下观太祖皇帝大公之心，考真宗皇帝时故事，
而黜唐昭肃以下之为，断于圣心，以示天下，臣不胜
大愿。“臣考之于古，参之于今，谋之于心，书之于疏，疏
成而累月不上者，大惧无益于事，死今之世，以累陛
下之明也。”既而《自解》曰：“陛下方不豫时，尚不忘宗庙
社稷之至计。今已平复，肯忘宗庙社稷之至计，而杀
敢言之谏官乎？必不然也，臣所以冒万死而无避也。
伏惟赦臣万死之罪，审之决之，以定宗庙社稷之至
计，非独臣蒙更生之赐，乃天下之人之心也。不胜区
区之愚，臣昧死再拜。”